Document ID: 32010R1005

Reference:
9.11.2010
MT
Il-Ġurnal Uffiċjali tal-Unjoni Ewropea
L 291/36
REGOLAMENT TAL-KUMMISSJONI (UE) Nru 1005/2010
tat-8 ta’ Novembru 2010
dwar rekwiżiti għall-approvazzjoni tat-tip ta' apparat għall-irmunkar tal-vetturi motorizzati u li jimplimenta r-Regolament (KE) Nru 661/2009 tal-Parlament Ewropew u tal-Kunsill dwar rekwiżiti għall-approvazzjoni tat-tip għas-sikurezza ġenerali tal-vetturi bil-mutur, it-trejlers tagħhom, u s-sistemi, il-komponenti u l-unitajiet tekniċi separati destinati għalihom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 661/2009 tal-Parlament Ewropew u tal-Kunsill tat-13 ta’ Lulju 2009 dwar rekwiżiti għall-approvazzjoni tat-tip għas-sikurezza ġenerali tal-vetturi bil-mutur, it-trejlers tagħhom, u s-sistemi, il-komponenti u l-unitajiet tekniċi separati destinati għalihom (1), u b'mod partikolari l-Artikolu 14(1)(a) tiegħu,
Billi:
(1)
Ir-Regolament (KE) Nru 661/2009 huwa Regolament separat għall-iskopijiet tal-proċedura Komunitarja tal-approvazzjoni tat-tip stipulata fid-Direttiva 2007/46/KE tal-Parlament Ewropew u tal-Kunsill tal-5 ta' Settembru 2007 li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (Direttiva Kwadru) (2).
(2)
Ir-Regolament (KE) Nru 661/2009 jirrevoka d-Direttiva tal-Kunsill 77/389/KEE tas-17 ta' Mejju 1977 dwar l-approssimazzjoni tal-liġijiet tal-Istati Membri dwar il-mezzi ta' rmunkar ta' vetturi bil-mutur (3). Ir-rekwiżiti stipulati f'dik id-Direttiva għandhom jiġu inklużi f'dan ir-Regolament u, fejn ikun meħtieġ, għandhom jiġu emendati biex ikunu aġġornati għall-iżvilupp tal-għarfien xjentifiku u tekniku.
(3)
L-ambitu ta' dan ir-Regolament huwa konformi ma' dak tad-Direttiva 77/389/KEE u għalhekk hu limitat għall-vetturi tal-kategoriji M u N.
(4)
Ir-Regolament (KE) Nru 661/2009 jistipula dispożizzjonijiet fundamentali dwar ir-rekwiżiti għall-approvazzjoni tat-tip ta' vetturi motorizzati fir-rigward ta' apparat tal-irmunkar. Għaldaqstant, jinħtieġ li jiġu stabbiliti proċeduri, testijiet u rekwiżiti speċifiċi għal din l-approvazzjoni tat-tip.
(5)
Il-miżuri stipulati f’dan ir-Regolament huma skont l-opinjoni tal-Kumitat Tekniku – Vetturi bil-Mutur,
ADOTTAT DAN IR-REGOLAMENT:
Artikolu 1
Ambitu
Dan ir-Regolament għandu japplika għal vetturi motorizzati tal-kategoriji M u N, kif definiti fl-Anness II tad-Direttiva 2007/46/KEE.
Artikolu 2
Definizzjonijiet
Għall-iskopijiet ta’ dan ir-Regolament, għandhom japplikaw id-definizzjonijiet li ġejjin:
(1)
“tip ta' vettura fir-rigward tal-apparat tal-irmunkar” tfisser vetturi li ma jvarjawx f'aspetti essenzjali bħall-karatteristiċi tal-apparat tal-irmunkar.
(2)
“apparat tal-irmunkar” tfisser apparat fl-għamla ta' ganċ, ħolqa jew forma oħra, li miegħu tista' titwaħħal parti ta' konnessjoni, bħal żbarra tal-irmunkar jew ħabel tal-irmunkar.
Artikolu 3
Dispożizzjonijiet għall-approvazzjoni tat-tip tal-KE għal vetturi fir-rigward tal-apparat tal-irmunkar
1.   Il-manifattur jew ir-rappreżentant tiegħu għandu jressaq lill-awtorita għall-approvazzjoni tat-tip, l-applikazzjoni għall-approvazzjoni tat-tip tal-KE ta' vettura fir-rigward tal-apparat tal-irmunkar.
2.   L-applikazzjoni għandha titfassal skont il-mudell tad-dokument tal-informazzjoni stipulat fil-Parti 1 tal-Anness I.
3.   Jekk ir-rekwiżiti rilevanti stipulati fl-Anness II f'dan ir-Regolament jiġu sodisfatti, l-awtorità tal-approvazzjoni għandha tagħti approvazzjoni tat-tip tal-KE u toħroġ numru tal-approvazzjoni tat-tip skont is-sistema ta' numerazzjoni stipulata fl-Anness VII tad-Direttiva 2007/46/KE.
Stat Membru ma jistax jassenja l-istess numru lil tip ieħor ta' vettura.
4.   Għall-iskopijiet tal-paragrafu 3, l-awtorità tal-approvazzjoni tat-tip għandha tagħti ċertifikat għall-approvazzjoni tat-tip tal-KE stabbilit skont il-mudell stipulat fil-Parti 2 tal-Anness I.
Artikolu 4
Validità u estensjoni tal-approvazzjonijiet mogħtija skont id-Direttiva 77/389/KEE
L-awtoritajiet nazzjonali għandhom jippermettu l-bejgħ u l-użu ta' vetturi bl-approvazzjoni tat-tip qabel id-data msemmija fl-Artikolu 13, paragrafu 2 tar-Regolament (KE) Nru 661/2009, u għandhom ikomplu jestendu l-approvazzjonijiet ta' dawk il-vetturi skont it-termini tad-Direttiva 77/389/KEE.
Artikolu 5
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-8 ta’ Novembru 2010.
Għall-Kummissjoni
Il-President
José Manuel BARROSO
(1)  ĠU L 200, 31.7.2009, p. 1.
(2)  ĠU L 263, 9.10.2007, p. 1.
(3)  ĠU L 154, 13.6.1977, p. 41.
ANNESS I
Dokumenti amministrattivi għall-approvazzjoni tat-tip tal-KE għall-vetturi motorizzati fir-rigward tal-apparat tal-irmunkar
PARTI 1
Dokument ta' informazzjoni
MUDELL
Dokument ta’ informazzjoni Nru … dwar l-approvazzjoni tat-tip tal-KE ta’ vettura motorizzata fir-rigward tal-apparat tal-irmunkar.
L-informazzjoni li ġejja għandha tiġi pprovduta fi tliet kopji u tinkludi werrej. Kwalunkwe disinn irid jiġi pprovdut fi skala xierqa u b'dettall suffiċjenti fuq karta ta' daqs A4 jew folder ta' format A4. Ir-ritratti, fil-każ li jkun hemm, għandhom juru dettall suffiċjenti.
Jekk is-sistemi, il-komponenti jew l-unitajiet tekniċi oħra msemmija f'dan id-dokument ta' informazzjoni ikollhom kontrolli elettroniċi, għandha tiġi pprovduta informazzjoni dwar il-prestazzjoni tagħhom.
0.   ĠENERALI
0.1.   Għamla (isem kummerċjali tal-manifattur): …
0.2.   Tip: …
0.2.1.   Isem(ismijiet) kummerċjali (jekk disponibbli): …
0.3.   Mezzi ta’ identifikazzjoni tat-tip, jekk immarkat fuq il-vettura (b): …
0.3.1.   Fejn jinsab dak l-immarkar: …
0.4.   Kategorija tal-vettura: (c): …
0.5.   Isem u indirizz tal-manifattur: …
0.8.   Isem(ismijiet) u indirizz(i) tal-impjant(i) tal-immuntar: …
0.9.   Isem u indirizz tar-rappreżentant tal-manifattur (jekk ikun il-każ): …
1.   KARATTERISTIĊI ĠENERALI TAL-KOSTRUZZJONI TAL-VETTURA
1.1.   Ritratti u/jew disinji ta’ eżempju rappreżentattiv tal-vettura: …
2.   PIŻIJIET U QISIEN (f)
 (g)
2.8.   Piż massimu tat-tagħbija teknikament permissibbli ddikjarat mill-manifattur (3): …
2.11.5.   Il-vettura hija/mhijiex (1) adatta biex tiġbed tagħbijiet,
12.   MIXXELLANJU
12.3.   Apparat tal-irmunkar
12.3.1.   Quddiem: ganċ / ħolqa / ieħor (1)
12.3.2.   Wara: ganċ / ħolqa / ieħor / xejn (1)
12.3.3.   Disinn jew ritratt tax-chassis/żona tal-karozzerija tal-vettura li juri l-pożizzjoni, il-kostruzzjoni u l-muntaġġ tal-apparat tal-irmunkar: …
Noti ta' spjegazzjoni
PARTI 2
Ċertifikat tal-approvazzjoni tat-tip tal-KE
MUDELL
Format: A4 (210 × 297 mm)
ĊERTIFIKAT TAL-APPROVAZZJONI TAT-TIP TAL-KE
Timbru tal-awtorità tal-approvazzjoni tat-tip
Komunikazzjoni dwar
—
approvazzjoni tat-tip tal-KE (1)
—
estensjoni tal-approvazzjoni tat-tip (1)
—
ċaħda tal-approvazzjoni tat-tip tal-KE (1)
—
irtirar tal-approvazzjoni tat-tip KE (1)
ta' tip ta' vettura fir-rigward tal-apparat tal-irmunkar
fir-rigward tar-Regolament (UE) Nru 1005/2010, kif emendat l-aħħar bir-Regolament (UE) Nru …/… (1)
Numru tal-approvazzjoni tat-tip tal-KE: …
Raġuni għall-estensjoni: …
TAQSIMA I
0.1.   Għamla (isem kummerċjali tal-manifattur): …
0.2.   Tip: …
0.2.1.   Isem(ismijiet) kummerċjali (jekk disponibbli): …
0.3.   Mezzi ta' identifikazzjoni tat-tip, jekk immarkat fuq il-vettura (2): …
0.3.1.   Fejn jinsab dak l-immarkar: …
0.4.   Kategorija tal-vettura (3): …
0.5.   Isem u indirizz tal-manifattur: …
0.8.   Isem(ismijiet) u indirizz(i) tal-impjant(i) tal-immuntar: …
0.9.   Isem u indirizz tar-rappreżentant tal-manifattur (jekk ikun il-każ): …
TAQSIMA II
1.   Aktar informazzjoni: ara l-Addendum.
2.   Servizz tekniku responsabbli mit-twettiq tat-testijiet: …
3.   Data tar-rapport tat-test: …
4.   Numru tar-rapport tat-test: …
5.   Rimarki (jekk ikun hemm): ara l-Addendum.
6.   Post: …
7.   Data: …
8.   Firma: …
Annessi
:
Pakkett ta' informazzjoni
Rapport tat-test
(b)  Jekk il-mezz ta' identifikazzjoni tat-tip fih karattri li mhux rilevanti biex jiddeskrivu t-tip ta' vettura, komponent jew unità teknika separata koperti minn dan id-dokumentinformazzjoni, dawn il-karattri għandhom jiġu rrappreżentati fid-dokumentazzjoni bis-simbolu “?” (eż. ABC??123??).
(c)  Ikklassifikati skont id-definizzjonijiet stabbiliti fid-Direttiva 2007/46/KE, il-Parti A tal-Anness II.
(f)  Fejn hemm verżjoni waħda b’kabina normali u oħra b’kabina tal-irqad, iż-żewġ settijiet ta’ piżijiet u qisien għandhom ikunu ddikjarati.
(g)  Standard ISO 612: 1978 - Vetturi tat-triq - Dimensjonijiet tal-vetturi motorizzati u vetturi rmunkati - kundizzjonijiet u definizzjonijiet.
(3)  Jekk jogħġbok niżżel l-ogħla u l-inqas valuri għal kull varjant.
(1)  Ħassar fejn mhux applikabbli.
(1)  Ħassar fejn mhux applikabbli.
(2)  Jekk il-mezz ta' identifikazzjoni tat-tip fih karattri li mhux rilevanti biex jiddeskrivu t-tip ta' vettura, komponent jew unità teknika separata koperti minn dan id-dokument ta' informazzjoni, dawn il-karattri għandhom jiġu rrappreżentati fid-dokumentazzjoni bis-simbolu “?” (eż. ABC??123??).
(3)  Kif definita fid-Direttiva 2007/46/KE, l-Anness II, it-Taqsima A.
Addendum
maċ-ċertifikat tal-approvazzjoni tat-tip tal-KE Nru …
1.
Aktar informazzjoni:
1.1.
Deskrizzjoni qasira tat-tip ta' vettura fir-rigward tal-istruttura, id-dimensjonijiet, il-linji u l-materjali kostitwenti tagħha: …
1.2.
Għadd totali u pożizzjoni tal-apparat(i) tal-irmunkar: …
1.3.
Metodu tat-twaħħil mal-vettura: …
1.4.
Piż massimu tat-tagħbija teknikament permissibbli tal-vettura (kg): …
2.
Tagħmir tal-irmunkar fuq quddiem: li jista' jinqala'/ma jistax jinqala' (1) ganċ/ħolqa/ieħor (1)
3.
Tagħmir tal-irmunkar fuq wara: li jista' jinqala'/ma jistax jinqala' (1) ganċ/ħolqa/ieħor/xejn (1)
4.
Il-vettura hija/mhijiex (1) adatta biex tiġbed tagħbijiet
5.
Rimarki: …
(1)  Ħassar fejn ma japplikax.
ANNESS II
Rekwiżiti għall-apparati tal-irmunkar
1.   REKWIŻITI SPEĊIFIĊI
1.1.   Għadd minimu ta’ apparati.
1.1.1.
Il-vetturi motorizzati kollha għandu jkollhom apparat tal-irmunkar imwaħħal fuq quddiem.
1.1.2.
Vetturi fil-kategorija M1, kif definit fid-Direttiva 2007/46/KEE, il-Parti A tal-Anness II, ħlief għal dawk il-vetturi li mhumiex adatti għall-irmunkar ta' tagħbijiet, għandhom jiġu mgħammra wkoll b'apparat tal-irmunkar fuq wara.
1.1.3.
Apparat għall-irmunkar fuq wara jista' jinbidel b'apparat ta' akkoppjament mekkaniku, kif definit fir-Regolament UN-ECE Nru 55 (1), sakemm ir-rekwiżiti tal-paragrafu 1.2.1. ikunu sodisfatti.
1.2.   Tagħbija u stabbiltà
1.2.1.
Kull apparat tal-irmunkar imwaħħal mal-vettura għandu jkun jiflaħ forza trazzjoni jew kompressjoni statika ekwivalenti għal mill-inqas nofs il-piż tat-tagħbija massimu teknikament permissibbli tal-vettura.
2.   PROĊEDURA TAT-TEST
2.1.   It-tagħbijiet tat-test tat-trazzjoni u l-kompressjoni għandhom jiġu applikati fuq kull apparat separat tal-irmunkar imwaħħal mal-vettura.
2.2.   It-tagħbijiet tat-test għandhom jiġu applikati fid-direzzjoni lonġitudinali, f'relazzjoni mal-vettura.
(1)  ĠU L 373, 27.12.2006, p. 50.

Summary:
Apparat għall-irmunkar tal-vetturi motorizzati
Apparat għall-irmunkar tal-vetturi motorizzati
 
SOMMARJU TA’:
Ir-Regolament (KE) Nru 1005/2010 — approvazzjoni tat-tip għall-apparat għall-irmunkar tal-vetturi motorizzati
X’INHU L-GĦAN TAR-REGOLAMENT?
Huwa jistabbilixxi r-regoli tat-tip għall-apparat għall-irmunkar* tal-vetturi motorizzati.  Huwa għandu l-għan li jadatta r-rekwiżiti attwali għall-iżviluppi fl-għarfien xjentifiku u tekniku.  Huwa jagħmel parti mill-implimentazzjoni tar-Regolament (KE) Nru 661/2009 dwar is-sikurezza ġenerali tal-vetturi bil-mutur.  
PUNTI EWLENIN
Tipi ta’ vetturi kkonċernati
Dan ir-regolament japplika għal vetturi tal-kategorija M u N, jiġifieri:vetturi bil-mutur iddisinjati u mibnija għall-ġarr tal-passiġġieri u li għandhom mill-inqas erba’ roti;  vetturi bil-mutur iddisinjati u mibnija għall-ġarr tal-oġġetti u li għandhom mill-inqas erba’ roti.  Rekwiżiti għall-apparati tal-irmunkarIl-manifatturi huma meħtieġa jgħammru lill-vetturi b’apparat għall-irmunkar . Apparati tal-irmunkar għandu jkun jiflaħ forza trazzjoni jew kompressjoni statika ekwivalenti għal mill-inqas nofs il-piż tat-tagħbija massimu teknikament permissibbli tal-vettura.  Ir-regolament jistabbilixxi wkoll proċeduri tal-ittestjar biex tiġi vverifikata l-konformità tal-apparat.  Regoli għall-approvazzjoni tat-tip tal-UE
Il-manifattur tal-vettura għandu jissottometti applikazzjoni għall-approvazzjoni tat-tip tal-UE lill-awtorità kompetenti. Din l-applikazzjoni għandha tinkludi ċerta informazzjoni, speċifikament:l-għamla u t-tip tal-vettura;  il-piż tat-tagħbija massimu teknikament permissibbli tal-vettura ddikjarata mill-manifattur;  disinn jew ritratt tax-chassis/żona tal-karozzerija tal-vettura li juri l-pożizzjoni, il-kostruzzjoni u l-muntaġġ tal-apparat tal-irmunkar.  Jekk l-awtorità kompetenti tqis li l-vettura tissodisfa r-rekwiżiti kollha li jikkonċernaw l-apparat tal-irmunkar, hija tagħti approvazzjoni tat-tip tal-UE u toħroġ numru tal-approvazzjoni tat-tip skont id-Direttiva 2007/46/KE.
MINN META JAPPLIKA R-REGOLAMENT?
Ilu japplika mid-29 ta’ Novembru 2010.
SFOND
Għal aktar informazzjoni, ara:Direttivi u regolamenti dwar vetturi bil-mutur, it-trejlers, is-sistemi u l-komponenti tagħhom (il-Kummissjoni Ewropea).  
TERMINI EWLENIN
Apparat tal-irmunkar: apparat fl-għamla ta’ ganċ, ħolqa jew forma oħra, li miegħu tista’ titwaħħal parti ta’ konnessjoni, bħal żbarra tal-irmunkar jew ħabel tal-irmunkar.
DOKUMENT PRINĊIPALI
Ir-Regolament tal-Kummissjoni (UE) Nru 1005/2010 tat-8 ta’ Novembru 2010 dwar rekwiżiti għall-approvazzjoni tat-tip ta’ apparat għall-irmunkar tal-vetturi motorizzati u li jimplimenta r-Regolament (KE) Nru 661/2009 tal-Parlament Ewropew u tal-Kunsill dwar rekwiżiti għall-approvazzjoni tat-tip għas-sikurezza ġenerali tal-vetturi bil-mutur, it-trejlers tagħhom, u s-sistemi, il-komponenti u l-unitajiet tekniċi separati destinati għalihom (ĠU L 291, 9.11.2010, pp. 36-42)
DOKUMENTI RELATATI
Ir-Regolament (KE) Nru 661/2009 tal-Parlament Ewropew u tal-Kunsill tat-13 ta’ Lulju 2009 dwar rekwiżiti għall-approvazzjoni tat-tip għas-sikurezza ġenerali tal-vetturi bil-mutur, it-trejlers tagħhom, u s-sistemi, il-komponenti u l-unitajiet tekniċi separati destinati għalihom (ĠU L 200, 31.7.2009, pp. 1-24)
Emendi suċċessivi għar-Regolament (KE) Nru 661/2009 ġew inkorporati fit-test oriġinali. Din il-verżjoni konsolidata għandha valur dokumentarju biss.
Id-Direttiva 2007/46/KE tal-Parlament Ewropew u tal-Kunsill tal-5 ta’ Settembru 2007 li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (“Direttiva Kwadru”) (ĠU L 263, 9.10.2007, pp. 1-160)
Ara l-verżjoni kkonsolidata.
l-aħħar aġġornament 02.05.2019